
ועדת החינוך, התרבות והספורט 
 21/02/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 570 >
 מישיבת ועדת החינוך, התרבות והספורט 
 יום שלישי, כ"ח בשבט התשע"ב (21 בפברואר 2012), שעה 12:00
<סדר היום:>
<מסלול פרה-וטרינריה במכללה הטכנולוגית תל-חי>
נכחו:

<חברי הוועדה:> 
אלכס מילר – יו"ר
<מוזמנים:> 
	ציפי ויינברג
	–
	מנהלת גף הערכת תארים אקדמיים מחו"ל, משרד החינוך

	עו"ד אודליה אסולין דגני
	–
	משרד החקלאות ופיתוח הכפר

	ד"ר מישל בלאיש
	–
	וטרינר מומחה, משרד החקלאות ופיתוח הכפר

	דבורה פינקלשטיין
	–
	מרכז הכשרה טכנולוגי, משרד התמ"ת

	נדב שמיר
	–
	לשכה משפטית, המועצה להשכלה גבוהה

	אורי בנאי
	–
	מנכ"ל, המכללה הטכנולוגית "תל-חי", מוזמנים נוספים

	סתו ארז
	–
	ראש מחלקת אקדמיה, התאחדות הסטודנטים

	אביעד רוזנפלד
	–
	יו"ר ארגון סטודנטים

	תמר מייבום
	–
	אגודת סטודנטים

	רוני שפירא
	–
	מחלקת אקדמיה, התאחדות הסטודנטים

	פני פריד
	–
	הורים, מוזמנים נוספים

	עמוס פריד
	–
	הורים, מוזמנים נוספים

	ליאורה כחלון
	–
	הורים, התאחדות הסטודנטים

	אורי כחלון
	–
	הורים, התאחדות הסטודנטים

	אלעד קרוצ'י
	–
	סטודנט, מוזמנים נוספים

	יעקב שכטר
	–
	סטודנט תל חי, התאחדות הסטודנטים

	אורי ואינר
	–
	סטודנט, "מכבי"

	ליעד מוסקוביץ
	–
	סטודנט, "מכבי"

	דור כחלון
	–
	סטודנט, התאחדות הסטודנטים

	ניר נתנאל
	–
	סטודנט, התאחדות הסטודנטים

	שרון בוקובזה
	–
	סטודנטית, התאחדות הסטודנטים

	אייל פרט
	–
	סטודנט מהמסלול של וטרינריה, "מכבי"


<ייעוץ משפטי: >
מירב ישראלי
<מנהלת הוועדה:>
יהודית גידלי
<קצרנית פרלמנטרית:>
י.ר. חבר המתרגמים
<מסלול פרה-וטרינריה במכללה הטכנולוגית תל-חי>
<היו"ר אלכס מילר:>
צהריים טובים, אנחנו ממשיכים בסדר היום. הנושא – מסלול פרה-וטרינריה במכללה הטכנולוגית תל-חי. רבותיי, אני קיבלתי כאן פניות מהסטודנטים, מההורים, בלגאן אחד שלם, מה שהולך שם. המדובר כאן במצב שכביכול נרשמו הסטודנטים למסלול משותף, אם אני לא טועה, עם מדינת רומניה, ללימודים פרה-וטרינריה. כביכול, היה איזה שהיא הטעיית דעת של אותם סטודנטים בהיבט של הלימודים האקדמיים שלהם, כביכול נרשמו ללימודים אקדמיים, הסתבר להם בסוף שלומדים לא לימודים אקדמיים. 
אני אשמח קודם כל לשמוע האם הדברים הם נכונים ואיך הדבר קרה, ומה בעצם היום הולכים לעשות, עם כל המסלול הזה, הלא ברור, שנפתח בתל-חי, לא יודע באישור מי, אבל תכף אנחנו נשמע את כל הדוברים בעניין זה. 
יש כאן סטודנטים שפנו אלינו אז אולי ניתן להם קצת להביע את עמדתם. יש לנו את אלעד קרוצ'י. בבקשה. בקצרה רק, רבותיי. קדימה. 

<אלעד קרוצ'י:>
אנחנו הגענו לתל-חי, מכל הפרסומים.
<היו"ר אלכס מילר:>
איזה שנה אתה? 

<אלעד קרוצ'י:>
אני הייתי ברומניה, חזרתי עכשיו מרומניה, שנה שלישית. 

<היו"ר אלכס מילר:>
אתה התחלת שם? 

<אלעד קרוצ'י:>
אני התחלתי בתל-חי. 

<היו"ר אלכס מילר:>
מה למדת בתל-חי?

<אלעד קרוצ'י:>
את המסלול פרה-וטרינריה.
<יהודית גידלי:>
כמה שנים?

<אלעד קרוצ'י:>
שנתיים. למדנו שנתיים.

<היו"ר אלכס מילר:>
כשנרשמת למסלול, מה נאמר לך, איזה מסלול זה, מה אתה אמור לקבל, איזה תעודה, בסוף?
<אלעד קרוצ'י:>
נאמר לי שזה מסלול הנדסאי, עם רמה אקדמאית, שבסופו אנחנו נקבל שתי תעודות – תעודת הנדסאי, שלא עניינה אף אחד ממי שבא ללמוד וטרינריה, ותעודה נוספת, שהיא ברמה אקדמאית, שאתה אנחנו נמשיך ללימודים באירופה. ונאמר לנו שיש כבר סטודנטים שלומדים באירופה, מתל-חי, ואנחנו נקבל תעודה כמו שלהם, שהם יודעים שאפשר להמשיך את הלימודים. 
<היו"ר אלכס מילר:>
זאת אומרת, אתה התקבלת ללימודי הנדסאים, שכביכול נאמר לך שברומניה, אתה תמשיך ללימודים לתואר ראשון? 
<אלעד קרוצ'י:>
כן. להמשך שנה שלישית בווטרינריה. ישירות לשנה שלישית. 

<היו"ר אלכס מילר:>
במוסד אקדמי? 

<אלעד קרוצ'י:>
כן. אנחנו הגענו לקלוז' שהוא אוניברסיטה אקדמאית, ללימודי וטרינריה, מסלול של שש שנים, שבעיקרון, השנתיים הראשונות נעשות בתל-חי, וממשיכים ישירות לשנה השלישית, בקלוז' ולא אמורה להיות שום בעיה עם התעודה שאנחנו מקבלים ועם ההכרה.

<היו"ר אלכס מילר:>
ומה קרה? 

<אלעד קרוצ'י:>
הגענו לשם, ואז באוקטובר, נאמר לנו, אחרי שכבר התחלנו לימודים, נאמר לנו מהאוניברסיטה, שיכול להיות שיש איזה שהיא בעיה. דיברתי עם נציגים מתל-חי, אמרו – אנחנו מכירים, מטפלים בבעיה הזאת, אין להם מה לדאוג, תמשיכו ללמוד בראש שקט. משכו אותנו, משכו אותנו, הגיע תחילת דצמבר. בתחילת דצמבר אני מקבל טלפון.
<היו"ר אלכס מילר:>
כשאתה למדת שנתיים, אתה גם עברת את המבחני תמ"ת וכל העניין הזה?  זה היה איזה שהוא רף שהיית חייב לעשות אותם?
<אלעד קרוצ'י:>
נאמר לנו שזה לא תנאי לקבלה באירופה. כל הזמן. 

<היו"ר אלכס מילר:>
לא הלכת לעשות מבחנים של התמ"ת?

<אלעד קרוצ'י:>
עשיתי. 

<היו"ר אלכס מילר:>
עשית?

<אלעד קרוצ'י:>
עשיתי אותם. 

<היו"ר אלכס מילר:>
וקיבלת תעודת הנדסאי, לכל דבר ועניין?

<אלעד קרוצ'י:>
בסופו של דבר מקבלים תעודה, כן. 

<היו"ר אלכס מילר:>
אבל זה היה תנאי כניסה ברומניה? 

<אלעד קרוצ'י:>
לא, לא לא לא. לכל אורך הדרך, שאלתי, האם תעודת הנדסאי היא תנאי לאירופה, אמרו לי – לא. זה לא תנאי. מה שעניין אותי, היא התעודה הנוספת שאני אמור לקבל. 

<היו"ר אלכס מילר:>
OK.

<אלעד קרוצ'י:>
ואז בדצמבר, קיבלתי פנייה מהאוניברסיטה, בתחילת דצמבר, שאומרים לי שלא עונים להם כבר מעל שבוע, מתל-חי, ושיש בעיה ויכול להיות שמורידים אותנו לשנה ראשונה. באותו רגע שלחתי מייל לגד דגני, מתל-חי. פרופ' גד דגני, שהוא ראש הקורס, הוא אחראי על הקורס, בעצם. והוא ענה לי, אמר לי – אני לא יודע מה הם רוצים ממני. שלחתי להם איזה שהוא אישור, אני הולך עכשיו לבדוק את זה עם מישהו שהבאנו מבחוץ, מר יהודה לוי, שהוא עכשיו יועץ לתל-חי, או לא הבנתי בדיוק את ההגדרה, ומאז לא שמעתי ממנו יותר מדי, עד ה- 15 לדצמבר, כשנפל הפור, והוחלט ממשרד החינוך ברומניה, שאנחנו לא יכולים להיות בשנה שלישית וכל זה, כשהיינו בכלל בשנה שלישית זה לא תקין ואין אופציה לעבור מהנדסאי לאקדמאי. 
<היו"ר אלכס מילר:>
הראו לך איזה שהוא הסכם בין המוסדות בעניין?

<אלעד קרוצ'י:>
היה הסכם יחיד, מ- 2006, עם יאש, שלפי מיטב הבנתי, אנשים שנמצאים כרגע בשנה חמישית, פנו ליאש לפני שנתיים ואמרו להם – אנחנו מצטערים, אנחנו לא מכירים את ההסכם הזה, לא יודעים מה זה. 

<היו"ר אלכס מילר:>
אז אתה לא היית הראשון שהיה במסלול הזה?

<אלעד קרוצ'י:>
לא לא. המסלול שלנו הוא מסלול חדש. 

<היו"ר אלכס מילר:>
זאת אומרת, אתה היית הראשון שהגיע לרומניה? 

<אלעד קרוצ'י:>
בתור הנדסאי, כן. יש עוד שהגיעו לרומניה מתל-חי, אבל הם למדו בלימודי חוץ, לא במסלול שלנו ועל-סמך האנשים האלה, שאמרו לי – כן, כן, אתה תקבל אותה תעודה כמו שלהם. על-סמך זה הגעתי. 

<היו"ר אלכס מילר:>
ובלימודי חוץ, מה היה הרקע שלהם, עם מה הם באו לרומניה? 

<אלעד קרוצ'י:>
אני לא יודע איזה תעודה יש להם, אני לא ראיתי את התעודה. 

<היו"ר אלכס מילר:>
OK. ומה עכשיו? כמה היית ברומניה? 

<אלעד קרוצ'י:>
סמסטר שלם. אני חזרתי ביום חמישי הזה לארץ. 

<היו"ר אלכס מילר:>
שילמת שם שכר לימוד? 

<אלעד קרוצ'י:>
כן.

<היו"ר אלכס מילר:>
כמה?

<אלעד קרוצ'י:>
4,000 יורו. 

<היו"ר אלכס מילר:>
4,000 יורו. ואחרי שהודיעו לך על כל העניין הזה, מה, החזירו לך את הכסף?

<אלעד קרוצ'י:>
הם החזירו לי את הכסף, אבל בעיקרון, הם ידעו שאנחנו לא יכולים להתקבל לשם. זה סיפור אחר. ברומניה, כשהם משכו אותנו במשך סמסטר שלם, ואמרו לנו אתם בשנה שלישית, לא בשנה שלישית, החתימו אותנו על חוזים שם.

<היו"ר אלכס מילר:>
אבל בעיקרון, מה שקרה, שאחרי שכל הסיפור הזה, מבחינתם, מבחינת הרומנים, זה, החזירו לך את הכסף, חזרת לארץ.

<אלעד קרוצ'י:>
אמרו – אנחנו מצטערים, קחו את הכסף.

<היו"ר אלכס מילר:>
עם תעודת ההנדסאי, וכרגע אתה הנדסאי וטרינריה?
<אלעד קרוצ'י:>
כן. הנדסאי בעלי-חיים. אין וטרינריה בארץ. 
<היו"ר אלכס מילר:>
ומה, בעצם, ההבדל, למול מה שהיית נגיד לומד ברומניה, והיית מקבל נגיד שם את התואר, מה היית אמור לעשות עם זה? 

<אלעד קרוצ'י:>
הייתי מקבל תואר אקדמאי, DVM, וטרינר, מגיע לארץ, כמו כל וטרינר שמגיע מחו"ל, ועושה מבחני כניסה. וטרינר לכל דבר. 
<היו"ר אלכס מילר:>
עושה את המבחנים של משרד החקלאות, כנראה, כן?

<אלעד קרוצ'י:>
נכון. וטרינר לכל דבר.

<היו"ר אלכס מילר:>
ואתה בדקת שהתואר של המוסד שאתה הולך ללמוד, מוכר במשרד החקלאות, לעניין של הכרה במשרד? 

<אלעד קרוצ'י:>
ברומניה? 

<היו"ר אלכס מילר:>
כן.

<אלעד קרוצ'י:>
כן.

<היו"ר אלכס מילר:>
זאת אומרת, משרד החקלאות, המוסד הזה נמצא אצלם, שכל בוגר המוסד הזה, שמגיע עם התעודה תואר ראשון, מוכר מבחינתם, עושה את המבחנים של הווטרינרים בארץ, ומתחיל לעבוד כווטרינר?
<אלעד קרוצ'י:>
הם מכירים בתעודות אירופאיות מרומניה. יש כבר וטרינרים לפני שעשו את זה.
<היו"ר אלכס מילר:>
המשרדים מכירים בדרך-כלל במוסדות. 

<ד"ר מישל בלאיש:>
משרד החקלאות מכיר במוסד הזה. 

<היו"ר אלכס מילר:>
יש לנו כאן עוד סטודנט, ניר נתנאל, יש לך מה להוסיף על מה שנאמר או שאותו סיפור? 
<ניר נתנאל:>
אותו סיפור.

<היו"ר אלכס מילר:>
גם למדת סמסטר אחד?

<ניר נתנאל:>
אנחנו מהשנה השנייה, ארבעתנו, איבדנו כעיקרון שנתיים. 

<היו"ר אלכס מילר:>
אתה לא יצאת לרומניה? 

<ניר נתנאל:>
לא, לא יצאתי, אבל שנתיים הלכו בכל מקרה. 

<היו"ר אלכס מילר:>
נכנסת, אתה עכשיו לומד הנדסאי ואתה שנה ב' בהנדסאי?

<ניר נתנאל:>
אני מעולם לא נכנסתי ללמוד הנדסאי. אני נכנסתי ללמוד וטרינריה, ההבטחות שהונחו לפנינו היו אותן הבטחות כפי שהונחו לפני השנה החמישית, כלומר נקבל תעודה מוכרת בחו"ל ואתה נמשיך, נוכל לבחור. 

<היו"ר אלכס מילר:>
לא, אבל כשאתה נכנסת, הרי מסלול של הנדסאים זה מסלול.

<ניר נתנאל:>
אני אומר שוב, אני לא נכנסתי להנדסאים, אני נכנסתי למסלול פרה-וטרינריה המסלול גב שלו, היה בעצם ההנדסאי בעלי חיים, שאף אחד, כמו שאלעד אמר..

<היו"ר אלכס מילר:>
לא היה לך מוזר שאתה פתאום צריך לעשות את כל הדברים שהתמ"ת דורש אותם, כל מיני מגן ומבחנים?

<ניר נתנאל:>
לא, אמרו לנו שזה הגיבוי של המסלול, בעצם. שזה על בסיס זה, זה גם היה כדי להוריד עלויות, כי השנה הראשונה שילמו הרבה כספים אז בעצם עשו שימוש, זה מה שאני מבין.
<היו"ר אלכס מילר:>
אחרי שכל הסיפור הזה התברר, אז מה עכשיו?

<ניר נתנאל:>
מה עכשיו? עכשיו מתחילים מחדש. שנתיים הלכו לפח.
<היו"ר אלכס מילר:>
איפה?

<ניר נתנאל:>
איפה שנבחר, אנחנו לא יודעים. 

<היו"ר אלכס מילר:>
עוד לא?

<ניר נתנאל:>
לא, אנחנו בודקים כרגע. כי מכינות פספסנו, תבין, מכינות פספסנו, כי דחו אותנו בלך ושוב, כל הזמן. 

<היו"ר אלכס מילר:>
מה האופציה שלך? איפה אתה כביכול עכשיו יכול?

<ניר נתנאל:>
בכל מקום. כשאתה מתחיל מחדש, אתה יכול לכל מקום להיכנס. 

<יהודית גידלי:>
מה זה כל מקום? בארץ? בחו"ל?
<ניר נתנאל:>
לא לא, אני מדבר על חו"ל, כרגע. בארץ – כמובן, לפי התנאים בארץ. אין קשר. כל אחד לפי תנאי הקבלה שלו. 

<יהודית גידלי:>
לא לא לא, יש מקום אחר בארץ ללימודים האלה?

<ניר נתנאל:>
לא לא, רק רחובות. זה המקום היחיד בארץ שמלמד וטרינריה. זה כל הסיפור.

<היו"ר אלכס מילר:>
מה, של האוניברסיטה העברית שם?

<ניר נתנאל:>
כן, כן. אנחנו גילינו הכל, גם. 

<היו"ר אלכס מילר:>
ועד ההורים, ליאורה כחלון, בבקשה, גברתי. 

<ליאורה כחלון:>
אני מייצגת בעצם את ההורים של החבר'ה של שנה ב'. 
<היו"ר אלכס מילר:>
של ההנדסאים שבארץ?

<ליאורה כחלון:>
כן. אנחנו קיבלנו פרסומים בקיץ, לפני שנה וחצי, שנתיים בעצם, שנפתח מסלול חדש בתל-חי, של פרה-וטרינריה, כאשר הם צריכים, הם יוצאים באיזה שהוא מסלול, מוסיפים עליו עוד סכום כסף נכבד ואז הם מקבלים בסוף שנה שנייה, הכרה אקדמית והם יוצאים ללמוד בשנה שלישית כמו שאמר הבחור משנה ג', שהם יוצאים לחו"ל. אנחנו נפגשנו, בעלי ואני, עם ראש החוג, עם אורן, ראש החוג, ושאלנו אותו מגוון רב של שאלות אבל כנראה שאת השאלות הנכונות, של מי אישר לכם, האם משרד החינוך מכיר בזה, האם משרד החקלאות מכיר בזה, מי נתן לכם בכלל את האישור לפתוח כזה דבר, האם יש לזה איזה שהוא מסמכים, איזה שהוא בסיס, את זה לא שאלנו. על זה אני מאוד מאוד מצרה. 
אנחנו קיבלנו את ההלם הרשמי, כמו שמר אלעד, הסטודנט, לפני כמה חודשים. פנינו לתל-חי, התחלנו לשאול שאלות, לא קיבלנו שום תשובה. אני חייבת להגיד לך שהיינו בהיסטריה מוחלטת, אני אומרת לך, כאימא, אני מדברת מתוך רגש וזה היה היסטריה מוחלטת כיוון שהבן הפרטי שלי רוצה להיות וטרינר, הוא לא יכול לעשות את זה בארץ, האפשרות היתה או שהוא ילך לחוץ לארץ ישר מההתחלה, אבל ברגע שנפתח איזה שהוא נישה כזאת ששנתיים הוא עושה בארץ ועוד רק ארבע שנים בחו"ל, בשבילנו זה היה עולם ומלואו. אני יכולה להגיד לך שיש סטודנט שהתקבל לקלוז', אבל הוא החליט שבגלל הפרסומים הוא לא הולך לקלוז', הוא בא לעשות את השנתיים, הוא יושב פה, כאן, הוא בא לעשות את השנתיים ועושה עוד ארבע שנים בחו"ל. 
פנינו לתל-חי, לא קיבלנו תשובות, לא קיבלנו תשובות. ביקשתי להיפגש עם מר אורי בנאי שיושב כאן, אחרי כמה ניסיונות הצלחנו להיפגש, יזמנו פגישה. בפגישה הזאת נכחו כמה אנשים, עוד פעם – הבטחות מפה ועד ירושלים. הובטח לנו שיוצא מסמך מסכם, לא הוצא שום דבר. אנחנו היום תלויים באוויר. הילד שלי חזר הביתה אחרי שאני הוצאתי שם הרבה מאוד כספים, אני השכרתי לו דירה, רכשתי עבורו רכב, הוא לא עבד, אנחנו מימנו אותו, זה בחור שעזב את הטיול. אני חייבת להגיד לכם, גם שזה בחור ששירת את המדינה בצורה הכי טובה שיכולה להיות, שכשאנחנו באנו ויצאנו לכיוון הזה, חשבנו שבאמת הולכים לקראת והתחושה שלנו היום היא תחושה נוראית. היא תחושה של תסכול. אני מדברת אתכם עם דמעות בעיניים. של תסכול, של חוסר אונים, של כאוס, של אנדרלמוסיה, כאילו מה קרה פה? מה, אף אחד, אין כאן מישהו ששולט בעניין? מי נתן להם בכלל את האישור הזה? למה אנחנו לא יודעים משום דבר? 
אני חושבת שנעשה פה עוול נוראי לילדים, לסטודנטים, עבורי הם ילדים. שנתיים הלכו להם מהחיים, סתם. סתם. זאת אומרת שעכשיו אם רוצים ללמוד וטרינריה, שמונה שנים. 
<היו"ר אלכס מילר:>
OK. 

<אורי כחלון:>
אם יותר לי להוסיף, אני בעלה, אני אבא של דור. קודם כל, בקטע של המכללה, אנחנו רק היום, ב- 2.2, היתה לנו פגישה עם החבר'ה המנהלים של המכללה, ביניהם גם מר בנאי שגם יושב כאן. רק אז נודע לנו שבתל-חי מדובר בשתי מכללות. מכללה אחת – אקדמית, ומכללה אחת טכנולוגית. עד אותו יום, שום פרסום בעניין הזה. יתרה מזאת, השלטים בחוץ הם שלטים מטעים, כי הם, כתוב שם, לא כתוב תל-חי האקדמית תל-חי הטכנולוגית, אלא כתוב שם תל-חי, אגף מזרחי, אגף מערבי. זה הקמפוס, סליחה, מזרחי וקמפוס מערבי. זאת אומרת, יש פה פרסום מטעה ויש פה הטעיית הציבור ויש פה הטעיה שלנו, כהורים, ואת הסטודנטים, כמובן. 
נוצר מצב שבו החבר'ה האלה מתל-חי, השתמשו בניירת של האקדמית והטכנולוגית ביחד, וסטודנטים שכבר נמצאים בחו"ל, שכבר נמצאים בשנה רביעית, חמישית, לא יודע. אבל היום נוצר מצב שפתאום האקדמית מתנערת מהם, לא יודע בדיוק מה קרה שם, משהו פה לא מסתדר ברוח החוק. זאת אומרת, משהו פה נעשה לדעתי אפילו פלילי. 
אני רוצה שאתם תיכנסו לעובי הקורה ותתנו פיתרון כי לא ייתכן מצב כזה, שחבר'ה ששמו את כל יהבם על העתיד שלהם, להיות, שהחלום שלהם הוא להיות וטרינר, השקיעו כבר שנתיים, ויש כאלה חבר'ה שהשקיעו שלוש שנים שנמצאים כרגע בחו"ל, החבר'ה האלה לא יעלה על הדעת, שהמדינה לא תגבה אותם. תל-חי, עם כל הכבוד, הטכנולוגית והאקדמית, קיבלו רישיון ממדינת ישראל, מדינת ישראל אמורה לתת להם גיבוי מלא למה שהם למדו. לא ייתכן מצב כזה שבגלל הסמנטיקה של אקדמי או טכנולוגי, החבר'ה האלה יפסידו שנתיים מהחיים שלהם. זה לא יעלה על הדעת וזה לא יכול להתקבל בשום פנים ואופן, בכל מדינת חוק. אנחנו לא מדינת העולם השלישי. 
<היו"ר אלכס מילר:>
טוב, תודה. כן, תל-חי-? 

<אורי בנאי:>
אני מנכ"ל המכללה הטכנולוגית. מכיוון שהיו המון דברים לא מדויקים ואני ישבתי בשקט, אז אני מבקש לא להתפרץ לדבריי, לתת לי לתאר את הדברים בדיוק כפי שהם. 
<היו"ר אלכס מילר:>
בבקשה.

<אורי בנאי:>
בקמפוס תל-חי, זה קמפוס של למעלה מ- 50 שנה, היה מכללה אזורית. בסוף שנות ה- 90 הוקמה בו, כמו בכל המכללות האזוריות, מכללה אקדמית, שעם צמיחתה, בעצם הקמפוס הועבר מהמכללה האזורית למכללה האקדמית. המכללה האזורית, בתוכה היה בית-ספר להנדסאים, לפני 40 כמעט שנה הוא הוקם. ומה שקרוי היום המכללה הטכנולוגית, הוא יושב בתוך הקמפוס, שני Entities נפרדים, שתי ישויות נפרדות, שמשתמשות באותו הקמפוס. אגודת סטודנטים אחת, דיקנט סטודנטים אחד, אחד זה ת.פ.מל"ג/משרד חינוך, אחד זה ת.פ. מה"ת/משרד התמ"ת. 
הערה לאורי. אני מבין מאוד את ההורים וגם את הסטודנטים, תכף אני אגיד, ואנחנו עומדים על הראש ומכשכשים בזנב, סליחה על הביטוי הצברי, לפתור את הבעיות, תכף אני גם אגע בזה. אבל השלטים, סתם, זה בסוגריים, מה שכתוב על הכביש זה קמפוס מערבי וקמפוס מזרחי. מי שמסתכל יותר טוב, יש שני שלטים מאוד גדולים.

<היו"ר אלכס מילר:>
לא לא לא, תקשיב.

<אורי בנאי:>
בצבעים שונים, מכללה אקדמית ומכללה טכנולוגית. 

<היו"ר אלכס מילר:>
זה לא צריך. 

<אורי בנאי:>
OK, לא שייך. 

<היו"ר אלכס מילר:>
זה לא מעניין. 

<אורי בנאי:>
יש לי הרבה כבוד לאורי ויש לנו הרבה שיחות. 

<היו"ר אלכס מילר:>
אדוני, בוא נתקדם עם הנושא של המסלול עליו אנחנו מדברים עכשיו.

<אורי בנאי:>
לצורך הדיוק, אני חושב שגם אלעד וגם נתנאל, הם לא אומרים בדיוק אפילו את מה שהם יודעים. לצערי הרב. הקאדר האקדמי הבכיר, שניים-שלושה פרופסורים וכמה דוקטורים, שמובילים את תחום מדעי החיים במכללה האקדמית תל-חי, יזם בשנת 2006, אופציה כיוון שבארץ יש רק את רחובות עם כל המגבלות, אני לא נכנס לזה כרגע, וידוע ש- 80% מהווטרינרים לומדים בחוץ והם רצו לפתח את מערכת לימודי מדעי החיים אצלם, בהמשך, הם יזמו אופציה, במסגרת התוכנית האירופאית, יש שתי תוכניות ללימוד, יש שתי תוכניות לימוד לווטרינריה, אחת – אמריקאית קוראים לה ואחת אירופאית, האירופאית זה שש שנים, מתחילים מאחד הולכים עד שש, האמריקאית זה כמו רחובות, עושים תואר ראשון, באים עם תואר ראשון לעוד ארבע שנים – תואר שני. רחובות לבד, סף מאוד גבוה, רוב החבר'ה אפילו לא הולכים להתמודד עם זה, הם הולכים ישר לחוץ לארץ. נקודה. 
מה שעשתה הקבוצה הזאת, המועצה האקדמית של התוכנית, של הקורס הזה, היא לקחה את הקוריקולום של שתי השנים הראשונות של התוכנית האירופאית ובנתה קורס שבנוי על שתי השנים האלה והגיעה להבנות עם אוניברסיטה אחת ברומניה באמת, אני מדבר על 2006, שאם היא תכשיר את הסטודנטים בשנתיים האלה, האוניברסיטה הזאת תקבל אותם לשנה שלישית. 
<היו"ר אלכס מילר:>
OK.

<אורי בנאי:>
ואז הם פתחו, מכיוון שאין אישור מל"ג, לא לתל-חי ולא לאף אוניברסיטה ומכללה אקדמית אחרת, ללמד וטרינריה לתואר וטרינר.

<היו"ר אלכס מילר:>
יש הסכם חתום עם האוניברסיטה?

<אורי בנאי:>
רגע אחד. יש נייר הבנות, כן, חתום. חתום על-ידם. 

מכיוון שאין, לא השתמשו, תכף אני אגיע, אף אחד לא השתמש בנייר הזה, כי, אני, תן לי באמת את החמש דקות, אני גומר, אני לוקח את השעון בשביל לא לבזבז את זמנכם. כדי שהתמונה תהיה בהירה, אני לא אומר שאין בעיה, יש בעיה, אבל שהתמונה תהיה אמיתית ובהירה. נקודה. 

והם פתחו במסגרת היחידה ללימודי חוץ, שהיא לא כפופת מל"ג ולא כפופת אף אחד, היא יש בכל אוניברסיטה, בכל אקדמיה יחידה ללימודי חוץ, שיכולה ללמד לימודי תעודה, לא לתואר ולא לשום דבר, תחומים שונים. הם פתחו לימודי תעודה למדעי הווטרינריה, למדעי הווטרינריה שבסופם אין תואר.
<היו"ר אלכס מילר:>
ברומניה?

<אורי בנאי:>
ברור. לימודי תעודה. פה, אני מדבר פה. ביחידה ללימודי חוץ של תל-חי. ופתחו קורס על-סמך ההבנה עם אוניברסיטה אחת לפחות, פתחו את הקורס לשנתיים לימודי מדעי הווטרינריה, לימודי תעודה פנימיים, על-סמך זה שהחברה לומדים מבחינת התוכן, את השנתיים הראשונות של השש שנים. ברור. פתחו את זה עם מעט אנשים, היו שם כתשעה סטודנטים, שנה ראשונה, במסגרת לימודי החוץ. 

בשנה השנייה, הם הצליחו, תכף נגיע. שניים מהקורס הזה לומדים בוורשה כבר היום שנה שישית, או חמישית או שישית, ואחד לומד גם באיזה אוניברסיטה אחרת שאני לא יודע, שלושה משם לומדים. שלושה חבר'ה מתוך הקורס הזה, חיכו עוד שנה ויצאו ללמוד עם הקבוצה הראשונה שלומדת בקלוז' שהיא היום בשנה חמישית, התקבלה לשנה שלישית, תכף נגיע לזה, והקורס הזה, האקדמי, מכיוון שלא היו לו מספיק תלמידים, אחרי שנה היא לא הסכימה להמשיך אתו מסיבות כלכליות גרידא. 
אנחנו, המכללה הטכנולוגית תל-חי, פתחה במקביל מסלול חקלאות בעלי חיים שהוא מסלול קיים במה"ט, הוא מסלול שהיתה בו למעשה רק מכללה אחת, דבורה ממה"ט תתקן אותי, זו היתה רופין, שם היה חקלאות בעלי חיים במגמת רפת. אנחנו שינינו את המסלול.

<היו"ר אלכס מילר:>
אתה מדבר כרגע על לימודי וטרינריה?
<אורי בנאי:>
לא וטרינריה. חקלאות בעלי חיים, כמסלול הנדסאים, אצלנו. במה"ט יש מסלולים, לנו יש היום 14 מסלולי מה"ט שונים. 

<היו"ר אלכס מילר:>
מצוין.

<אורי בנאי:>
יפה. במקביל למה שתיארתי שקורה שם, אנחנו פותחים אצלנו מסלול לחקלאות בעלי חיים, במגמת טיפול וריפוי יותר, לא מגמת רפת, שהוא בעצם ביסודו גם כן לימודים של וטרינריה, של מדעי וטרינריה, כשאת התוכן שלו, אבל להנדסאים. אין לו שום קשר לסיפור הזה. עם התעודה הזאת של דיפלומת הנדסאים, חקלאות בעלי חיים, לא הולכים לא לאירופה ולא לשום מקום. זה דבר אחר שזה מאוד נדרש. בארץ ההנדסאים האלה, אני לא נכנס לזה כרגע. 
<היו"ר אלכס מילר:>
יש פה אנשים שדיברו.

<אורי בנאי:>
רגע, אני אסביר מה שהם דיברו. הם אומרים, הם לא מדייקים, סליחה, אני לא רוצה לפגוע באף אחד. 

אנחנו, כשקיבלנו את הסטודנטים, עכשיו, מה שעשינו, שילבנו את לימודי התעודה האקדמאיים עם הקורס שלנו, אנחנו עושים את זה, תכף אני אתן דוגמה, בהרבה קורסים. אנחנו קיבלנו חבר'ה למסלול הנדסאים בעלי חיים, עם אפשרות לתגבור אקדמי רציני על חשבונם, בתוספת כסף, שמי שייקח את התגבור הזה, וישלם את העלות שלו, שהיא נישאת על כתפי אותה מועצה אקדמית, שהיא לא הגוף ההוראתי הקבוע שלנו, העניין, הוא יוכל על-סמך ההבנות שהיו להם, להתקבל. 

כשאנחנו התחלנו עם זה, היו כבר תלמידים שהתקבלו ולא התקבלו באותה אוניברסיטה שאתה היה, הם הלכו עם התיעוד גמר שקיבלו, הרי את המקצועות שהם גמרו, ואת הזה, והתקבלו אתו באוניברסיטה אחת או שתיים. 
המחזור הראשון שהתקבל אצלנו, שנמצא היום בפלוז' בשנה חמישית, הוא קיבל את אותה, כל הזמן אנחנו מדברים על אותו קורס. קורס אקדמי גבוה, רציני מאוד, אין עליו עורר. אני רוצה שיהיה ברור, אני גם לא, אני אגיע. 

<היו"ר אלכס מילר:>
כן, הלאה.

<אורי בנאי:>
המסלול הראשון שלמד אצלנו, היה מסלול של 11 חבר'ה. קודם כל, התנאי, וזה נאמר פה לכולם והם יכולים להגיד מה שהם רוצים, התנאי להתקבל לתגבור האקדמי הוא לגמור את ההנדסאים, עד הסוף, כולל פרויקט כולל הכל. מי שלא גומר הנדסאי, לא יכול לקבל את התיעוד ללכת הלאה. נקודה. זה נאמר מהיום הראשון לכל סטודנט. קודם כל יש מסלול הנדסאים, כמו שיש לנו היום מסלול תוכנה, ויש לנו קורס תעודה לאפליקציות באנדרואיד, ומי שרוצה ממסלול לימוד תוכנה הנדסאי, תגבור, משלם כסף, הולך למסלול תוכנה אנדרואיד, ומקבל אותו. וכמו שיש לנו מסלול למעלה משנה למהנדסי איכות, שמי שרוצה לתעשייה וניהול, או מקום אחר, משלם. יש לימודי תעודה, שלל קורסים. הקורס הזה הוא קורס לימוד תעודה נוסף, מתוגבר. נכון שחלק גדול או רוב החבר'ה אפילו בתוך המגמה, רצו את התגבור הזה והתחייבו באיזה שהוא שלב, בתחילת הזה, לקחת אותו. נקודה. מי שזכה פה, בעקיפין, ואני מודה בזה, זה הנדסאים. כי הנדסאים בעצם קיבלו מורים שבמילה אחרת, לא היה לנו את אותו Capacity שלהם ללמד ולעשות את מה שצריך. אבל מראש היו בכל מחזור חבר'ה שאמרו – אנחנו מסתפקים בהנדסאים. נקודה. 

<היו"ר אלכס מילר:>
OK.

<אורי בנאי:>
החבורה הראשונה שלמדה אצלנו, קיבלה על נייר של הלימודי חוץ באמת, על נייר של האקדמיה, את הגיליון ציונים שלהם בסוף, כי חלקם היו עוד במחזור הראשון, וחיכו והצטרפו אלינו להשלמות במחזור הראשון. 
<היו"ר אלכס מילר:>
זה תשעה סטודנטים.

<אורי בנאי:>
יפה. אבל הם קיבלו תעודה, תעודה, תעודת סיום של לימודי התעודה מאיתנו. עם זה הם הלכו לקלוז'. 

<היו"ר אלכס מילר:>
זה האנשים שלמדו.

<אורי בנאי:>
שהם התקבלו לשנה ג' ונמצאים היום בשנה חמישית בקלוז'.

<יהודית גידלי:>
סליחה, איזה תעודה? 

<אורי בנאי:>
לימודי תעודה, שאומרת שהם סיימו את הקורס הזה, של מדעים כאלה וכאלה, ובמקביל לתעודה, הם קיבלו, גיליון ציונים.

<היו"ר אלכס מילר:>
וכמה זה חסך להם שם? 

<אורי בנאי:>
עובדה שכולם, על זה אין ויכוח. שאם המסלול בסדר, הוא חוסך הרבה מאוד כסף. 

<היו"ר אלכס מילר:>
לא כסף, שנים. 

<אורי בנאי:>
שנתיים. הם נכנסו לשנה ג'.
<היו"ר אלכס מילר:>
זאת אומרת, רק שאני אבין. רק שאני אבין. אנשים, תשעה אנשים, שלמדו אצלכם לימודי תעודה, זה לא הנדסאים אפילו, קיבלו את מה שקיבלו מכם.
<אורי בנאי:>
למדו הנדסאים ונוסף לזה, לימודי תעודה. 

<היו"ר אלכס מילר:>
זה היו תשעה אנשים, כן? 

<אורי בנאי:>
כן, היה במחזור 11 איש, שבעה מהם, במקום ללכת, שהם אפילו הלכו, אמרו להם כן ולא, אני לא נכנס. הם בחרו ללכת לקלוז' מסיבותיהם, הם אמרו – אוניברסיטה יותר טובה, יותר נוח לנו שם, וקלוז' קיבלו אותם בלי שום הבנות עם תל-חי.

<היו"ר אלכס מילר:>
OK, את זה הבנתי. הלאה. יש לנו את החבר'ה שלמדו הנדסאים. 
<אורי בנאי:>
אחרי שני מחזורים כבר, זה נכון, אנחנו אומרים שבעובדה, אוניברסיטאות שהן מקבלות את הסטודנטים האלה, הן בעצם מכירות בתוכנית. אוניברסיטאות שלא סיכמו אתם כלום, שלא היתה אתם הבנה, באות עם התיעוד, מתקבלים ואנחנו, המצג שאנחנו מציגים, שחבר'ה שגומרים ומסיימים אצלנו את כל הלימודי תעודה האלה, הולכים, הנה, זה וזה וזה וזה, לומדים. 

<היו"ר אלכס מילר:>
זאת אומרת, תפש לך כמה סטודנטים שהתקבלו בכל מיני מקומות, הערכת שכל השאר שלומדים אצלך, יתפוש להם גם. 

<אורי בנאי:>
רגע. אני הערכתי, הסטודנטים, כל אחד יכול ללכת לאן שהוא רוצה, זו מדינה דמוקרטית, הוא לוקח את התיעוד והולך. הוא יכול ללכת עם זה לאן שהוא רוצה. המחזור השלישי, שזה המחזור שאלעד הלך אליו, קיבל בסמסטר הרביעי, כי את התחלת הטיפול מתחילים כבר בסמסטר הרביעי. הוא קיבל בסמסטר הרביעי גיליון ציונים שלנו, של המכללה הטכנולוגית. שלח אותו לקלוז'. על הבסיס של גיליון הציונים הזה הוא התקבל לשנה ג'. יש לו תעודה חתומה על-ידי הרקטור, על-ידי הוועדה האקדמית של הפקולטה לווטרינריה ועל-ידי הרקטור של האוניברסיטה. 
<היו"ר אלכס מילר:>
ומה קרה?

<אורי בנאי:>
התקבלת לשנה ג'. לכל אחד מה- 24 של המחזור השלישי. 

<היו"ר אלכס מילר:>
נו, מה קרה?

<אורי בנאי:>
רגע. ועכשיו, באו קלוז', אחרי חודשיים וחצי שהם לומדים, והודיעו להם – לא בסדר, אנחנו מורידים אתכם. 
<היו"ר אלכס מילר:>
למה? 

<אורי בנאי:>
חכה. ה-למה הזה, לכאורה, הוא על חוק חדש ברומניה, שמוכנס לתוקפו בפברואר 2011. פה אני פותח סוגריים. אני ראיתי גם את החוק, ראיתי גם את זה. אני יודע שגם היום אוניברסיטאות רומניות, רומניות, הן במשא ומתן לגמור, אני לא נכנס. אנחנו יודעים וגם הסטודנטים יודעים שזה לא כל האמת. מישהו השתמש במשרד החינוך הרומני, כדי להיכנס פרופסור בפרופסור. לפחות זה נאמר ברכילות, אני לא יכול להוכיח את זה. אבל בעובדה, קרה פנצ'ר רציני מאוד. אחרי חודשיים וחצי שהם לומדים בשנה ג', הודיעו להם – אנחנו מורידים אתכם לשנה א'. 
<היו"ר אלכס מילר:>
OK.

<אורי בנאי:>
אנחנו, שני דברים זה עשה. קודם כל, זה פגע בהם פגיעה רצינית. הם התקבלו על-סמך ההתקבלות הזאת, הם לא יעברו לקריית שמונה. הם עברו לקלוז'. חלק מהם עם המשפחה או עם האישה. הם העתיקו את מקום מגוריהם, הם שילמו כבר 4,000. פנצ'ר לא נורמאלי. לדעתנו, עבירה פלילית של אוניברסיטת קלוז'. גם אם הם לא יכלו לקבל אותם והם קיבלו אותם, כמו שאני הגדרתי, זה חמור מאוד מה שהם עשו, וזה סוגר, אנחנו טיפלנו גם בסוגיה הזאת. מרגע שזה נודע לנו, משרד החוץ, השגריר של ישראל ברומניה, הכנסנו את כולם לעניינים, השגריר נפגש עם סגן השר. הוא נפגש עם שר החינוך הרומני. סגן שר החינוך, כמה שאני יודע, הגיע לקלוז' ונפגש עם הסטודנטים. ובסופו של דבר, והם יתקנו אותי פה, כי את זה אני יודע רק מפי הסטודנטים, מכיוון שהיתה להם בעיה עם עצמם, על מה שהם עשו, הם ניסו להגיע לאיזה פשרה של במקום שנתיים – שנה אחת, או משהו כזה, כדי לשכנע את הסטודנטים מי שילך יקבל חזרה ומי שיישאר, חלק קיבלו ואני לא דן אותם כל אחד הוא אדם מבוגר, הוא עושה מה הוא רוצה. 
דבר שני, בצדק, החבר'ה שנמצאים אצלנו בשנה ב' ובשנה א', כל האמון שלהם במסלול הזה, התערער. אנחנו מדברים על אוניברסיטה אחת, בקלוז', שעשתה את התרגיל הזה בשנה, למחזור השלישי שלומד. יפה? 
אני, העניין הזה, אין לו קשר לא למל"ג ולא למה"ט ולא לזה. מעולם לא היתה טענה, זה לא מסלול מל"גי וזה לא מסלול מה"טי, זה לימודי תעודה פנימיים, כמו שהסברתי. 

אנחנו, רק רגע, תנו לי, אני גומר, אני ממש גומר. אנחנו, זה לא נכון, התיאור הזה, איכפת לנו מאוד, איכפת לנו עד הנה ולבי עם כל סטודנט ועם כל הורה, אני מבין בדיוק כאן מה הם אומרים. אז אנחנו אמרנו ככה – שנה א' שהיא היתה אצלנו, כשכל האירוע קרה, היתה כבר בחודש, שניים וחצי חודשים היא למדה או משהו כזה. אמרנו – חבר'ה, מי שרוצה, הוא רק בהתחלת הדרך, גם ככה הוא הפסיד זמן, אולי היה מתחיל משהו אחר. קיבלנו החלטה בדירקטוריון, מי שרוצה משנה א' לחתוך עכשיו, יחתוך, יקבל את כל הכסף שהוא שם אצלנו, ויפתח דרך חדשה, למרות שאנחנו לא יכולים להחזיר את הנזק של הזמן. לגבי שנה ב', בדיון אצלנו בכל המערכת, אמרנו – הם כבר עשו שלושת-רבעי מהמסלול, אנחנו רוצים לעשות כל מאמץ, כל מאמץ למצוא אוניברסיטה שתסכים לקבל אותם לשנה ג', במתכונת שהיתה הסכמה קודם, על בסיס כזה וכזה. הבוקר, בנסיעה שלי לכאן, אנחנו מטפלים בזה לא מול אוניברסיטה אחת לא מול שתיים ולא מול שלוש. אני לא מדבר אם נמשיך או לא נמשיך, עם כל הסיפור הזה, לאור מה שקרה. אנחנו עכשיו, שנה ב', הם בבעיה מיוחדת. 
הבוקר, הנציג של אוניברסיטת ורשה הודיע לי סופית, היה צריך לחתום את זה אתמול או שלשום, ורק בגלל זה מחכה הנייר של דיווח, אנחנו נוציא אותו, היועצת המשפטית אמרה – שמע, הגישו תלונה לוועדת הזה של הכנסת, חכה גם לישיבת הוועדה, אני לא מוכנה להוציא בכתב, שכל הזמן רודפים אותה, אני רוצה את כל התמונה בשביל להוציא את הדברים בכתב בצורה מסודרת. 

אוניברסיטת ורשה, תחת מגבלות מסוימות שתכף אני אגיד אותן, מוכנה את החבר'ה של שנה ב', שיגמרו את כל המסלול כמו שצריך, לקבל אותם לשנה שלישית, בתנאי אחד או שניים. הם קיבלו מאתנו, כמו עוד אוניברסיטאות שאנחנו מטפלים, יכול להיות שאנחנו נגיע לעוד אחת או שתיים, ושאחר-כך, אני לא נכנס, כשאוניברסיטה מקבלת על עצמה את האחריות. אגב, יש לנו את הדו"ח של הוועדה האקדמית של קלוז', של הוועדה האקדמית שלה, של הפקולטה לווטרינריה, שבדקה את התכנים, את המורים, את הכל, ואישרה מבחינה אקדמית את הקבילות שלהם לשנה ג', אישרה, בחתימה. גם ורשה, קיבלה את כל החומר, שמעה מאיתנו את כל הסיפור, לא מכללה אקדמית ולא כלום. השם הפורמאלי שהמכללה הטכנולוגית זה גם Nick-Name המרכז להשכלה על שם גרטרוד ומוריס רודמן בע"מ/חלץ, זה שם הארגון. אנחנו. ואנחנו לא מוסד אקדמי. 
אנחנו, הארגון הזה, התעודה שלו זה, אנחנו שמנו לוורשה את הכל. הם אמרו, התנאי היחידי שלהם, הם רוצים, אם אנחנו הולכים בכיוון הזה, הם רוצים לבוא פה במאי או בזה, ולבחון שאמנם התכנים שאנחנו מציגים, להיפגש עם המורים, להיפגש עם הסטודנטים, לבחון, אני לא אומר שהם הולכים לעשות איזה בחינה, לבדוק שהתכנים שאנחנו מעידים שהסטודנטים קיבלו, אמנם הם קיבלו. 
<היו"ר אלכס מילר:>
תודה. תודה. תראו, רבותיי, תגיד לי רק, מי שעשה את ההבנות ומי עשה את כל הסיכומים?

<אורי בנאי:>
זה המועצה האקדמית של התכנון. זה שני פרופסורים וכמה דוקטורים.

<היו"ר אלכס מילר:>
אצלכם, מי זה היה?

<אורי בנאי:>
אנחנו לא עשינו את ההבנות. אנחנו קיבלנו את ההבנות.

<היו"ר אלכס מילר:>
מי פנה אליהם? 

<אורי בנאי:>
לקלוז'?

<היו"ר אלכס מילר:>
כן.

<אורי בנאי:>
המועצה האקדמית. הפרופסור.

<היו"ר אלכס מילר:>
שלכם?

<אורי בנאי:>
היא מועצה אקדמית של התוכנית. זה מורים מהאקדמיה.

<היו"ר אלכס מילר:>
אדוני, תקשיב. אתה מתעסק בהנדסאי, אתה לא מתעסק באקדמיה. 

<אורי בנאי:>
נכון.

<היו"ר אלכס מילר:>
אני שואל אותך שאלה פשוטה מאוד. 

<אורי בנאי:>
אנחנו לא פנינו. עכשיו פנינו.

<היו"ר אלכס מילר:>
אני אגיד לך דבר כזה, אדוני. 

<אורי בנאי:>
בבקשה.

<היו"ר אלכס מילר:>
תקשיב טוב מאוד. כל מסלול, יושבים כאן נציגי המל"ג. כל מסלול שנתח היום, במערכת האקדמית, במידה ויש אתו בעיה, המוסד האקדמי, האקדמי, אתה מתעסק בתל-חי, יש לך גם אקדמיה? 

<אורי בנאי:>
כן.

<היו"ר אלכס מילר:>
אם יש לך מסלול שנסגר, אתה צריך לתת פתרונות אקדמיים, לסטודנטים שלך. כשאתה, כשאתה יוצר מצב של המשכיות לימודים שלך, אתה צריך לדאוג לכך שבמידה ויש בעיה עם הגוף שאתה בהסכם אתו, לתת פתרונות לסטודנטים שלך ומה שאתה פרסמת. 

מה שאתה עשית, מה שאתה עשית, זה קומבינה הכי לא מוצלחת ששמעתי בחיים שלי. למה? כי אני אסביר לך למה. היתה לך בעיה בהנדסאים.

<אורי בנאי:>
לא.

<היו"ר אלכס מילר:>
כן, היתה לך בעיה בתקופה מסוימת בהנדסאים, אתם החלטתם למצוא דרך למלא את הכיתות שלכם בהנדסאים, על-ידי יצירת קשר עם מוסדות בחו"ל, שיקבלו את השנתיים של אנשים שלומדים אצלכם ויקבלו את התלמידים להמשך. 

<אורי בנאי:>
אלכס, זה ממש לא נכון. 

<היו"ר אלכס מילר:>
תקשיב, אדוני, עם כל הכבוד. אתה לא יכול, תראה, אני לא יודע, מישהו עכשיו, יושבים כאן המועצה להשכלה גבוהה, התמ"ת, יושבים כאן? יופי. 

<אורי בנאי:>
זה לא מסלול אקדמי. זה לימודי תעודה. 

<היו"ר אלכס מילר:>
אתה לא יכול לפרסם המשכיות לימודים של הנדסאים שלך למסלול אקדמי, ללא אישור של הגופים שמתעסקים בנושא הזה. אם תמ"ת נתן לך אישור.

<אורי בנאי:>
מה פתאום? זה לא שייך לתמ"ת.

<היו"ר אלכס מילר:>
אז איך אתה בעצמך מחליט דבר כזה? איך אתה מפרסם? תקשיב, אני קורא את הפרסום שלך מהמוסד שלך. כתוב כאן – יש אפשרות להמשך לימודי אקדמיה במוסד בחו"ל.

<אורי בנאי:>
נכון.

<היו"ר אלכס מילר:>
מי נותן לך את האישור? תקשיב, אדוני, אתה לא יכול. 

<אורי בנאי:>
עובדה. על-סמך העובדות שקרו.

<היו"ר אלכס מילר:>
זה לא עובדות. אתה צריך להיות הסכם חתום. חתום, עם מוסד אקדמי. להמשך לימודים. אתה צריך שיהיה לך מנגנון של ביטחון לאותם הסטודנטים וגם המוסדות שלנו, וגם המוסדות שלנו, שאחראים למסלולים האלה, צריכים לתת לך אישור. כי אחרת אתה פשוט באת והתרת את כל מי שנכנס אליך. 
תקשיב, אני יכול להגיד לך, אני עכשיו סיימתי עם אוניברסיטת תל-אביב. אני עכשיו עם אוניברסיטת תל-אביב, עם תואר ראשון, רוצה להתקבל לתואר שני, למוסד אחר בעולם.

<אורי בנאי:>
אבל אין תארים. לימודי תעודה, אלכס, אתה מוכרח לעשות הבחנה, בין לימודי תעודה ללימודים עם תואר בסופם. 

<עמוס פריד:>
אז למה הבטחת המשכיות? למה הבטחת? מאיפה היה לך האומץ והחוצפה? 
<אורי בנאי:>
כי אני הבאתי עובדות שחבר'ה התקבלו. 

<עמוס פריד:>
על-סמך עובדות של אחרים, אתה מסתמך? על-סמך מה? 
<היו"ר אלכס מילר:>
אדוני, אני רוצה להגיד לך דבר פשוט מאוד. אני רוצה להגיד לך דבר פשוט מאוד. מה שאתם עשיתם, זה דבר שהוא לא מתקבל על הדעת. אתה לא יכול על-סמך כך שאחד מהסטודנטים שלך או שניים, התקבלו באיזו שהיא אוניברסיטה, ליצור מסלול. אתה לא יכול. תכתוב, תראה מה זה. וטרינריה מיועדים להכשרה בוגרי טיפול, התוכנית החדשנית הזו, ללימודי יסוד ובעלי חיים מקנה תשתית וידע בגידול בעלי חיים וכן הלאה, הלימודים מהווים שנתיים ראשונים בלימודי וטרינריה עם אפשרות להמשך לשנה שלישית. 
<אורי בנאי:>
יש אפשרות. יש אפשרות. עובדה שהיתה אפשרות. זה לימודי תעודה, זה חשוב מאוד את ההבחנה הזאת. 
<היו"ר אלכס מילר:>
תקשיב, אני אשאל אותך שאלה. כאשר נכנס סטודנט להתקבל לשם, שיושב מולו אדם שמסביר לו, מה בדיוק הוא לומד, נאמר לו שיש הסכם עם המוסד האקדמי, שאחרי שהוא מסיים עם התעודה עם כל מה שאמרת, שהוא יכול להגיע לשם ולהמשיך, אתה אמרת את זה לאותם הסטודנטים, על-סמך כמה בוגרים שלך, שהתקבלו בכמה מוסדות בחו"ל, ועל-סמך הסכם הבנות שנחתם.
<אורי בנאי:>
ולא מולא. ההסכם הבנות מ- 2006, אנחנו ב- 2012, הוא לא קוים כי אף סטודנט לא הלך לשם. אני הצגתי בפני הסטודנטים מצג, עד הקיץ האחרון, עוד 24 סטודנטים. 
<היו"ר אלכס מילר:>
אני רוצה לשמוע את תמ"ת. בבקשה. 
<דבורה פינקלשטיין:>
אני מייצגת את מה"ט, במסגרת התמ"ת. אנחנו נתנו אישור לשנה ראשונה, מגמת חקלאות בעלי חיים, לתל-חי, זה נכון, היה קודם ברופין וממשיך ברופין וזאת המכללה השנייה, להנדסאים, חקלאות, מגמת משנה, בעלי חיים. הלימודים נמשכים שנתיים. אם הסטודנטים עוברים את ארבעת הבחינות גמר ממלכתיות ועושים את פרויקט הגמר, כולל בחינות פנימיות של המכללה, זה ברור, כמו כל מגמה אחרת, שלנו, הם מקבלים דיפלומה, דיפלומת הנדסאי, הם יכולים להירשם בפנקס הנדסאים וטכנאים מוסמכים. 

<היו"ר אלכס מילר:>
אתם ידעתם שיש פרסום מסלול בכפוף להמשכיות במוסד האקדמי?

<דבורה פינקלשטיין:>
אנחנו? לא. 

<היו"ר אלכס מילר:>
ואתם מאפשרים למוסדות שנמצאים תחת הפיקוח של התמ"ת, לנהל משא ומתן להמשכיות לימודים, ללימודים לתואר ראשון עם מוסדות אחרים? 

<דבורה פינקלשטיין:>
זה לא המנדט שלנו. 

<היו"ר אלכס מילר:>
תקשיבי, אני אגיד לכם. כל המוסדות האקדמיים נהנים מסעיף 15 לחוק המועצה להשכלה גבוהה, בעניין של החופש האקדמי ובעניין של תנאי קבלה ובעניין של ניהול משאים ומתנים כאלו ואחרים, עם מוסדות, בעניין פתיחת מסלולים, באישור המועצה להשכלה גבוהה. יושבים כאן אנשי המועצה להשכלה גבוהה, הם יגידו אם יש מוסד אקדמי שרוצה לפתוח מסלול, מגישים תוכניות, יושבת ועדה מיוחדת, בודקת. אם יש מכללה הנדסאית שרוצה לדוגמה לשלב את הבוגרים שלהם במסלול במכללה אקדמית או באוניברסיטה, עושה הסכם, המוסד האקדמי, לפי התנאים, יכול להכיר בחלק מהקורסים, אבל זה עדיין מסלול שגם אותו מוסד חייב לאשר מול הגורמים הרלוונטיים והמערכת שלנו. 
<אורי בנאי:>
אבל זה קיים בהרבה מסלולים.

<היו"ר אלכס מילר:>
מצוין. טוב, תשמעו, רבותיי. אני אומר לכם, אתם עשיתם כל-כך הרבה טעויות שפשוט, הפכתם, אני לא יודע אצל מי היה הרעיון, זה רעיון שיווקי טוב מאוד, אני יכול להגיד לכם, שכרגע, כשיש לך בעיה ואני מכיר את הבעיות היום של הנדסאים, של חוסר סטודנטים. 
<אורי בנאי:>
אבל זה לא נכון, אלכס. 
<היו"ר אלכס מילר:>
מה לא נכון? בוא, תקרא לי את זה מה כתבת פה.

<אורי בנאי:>
אין לי חוסר. אני נתתי אופציה נוספת. 

<היו"ר אלכס מילר:>
אתה לא יכול לתת אופציה כשאין לך חוזה חתום עם מוסד אקדמי. 

<אורי בנאי:>
נתתי אופציה ללימודי תעודה, אלכס, לימודי תעודה קיימים בכל המוסדות. 

<היו"ר אלכס מילר:>
אל תשווק המשכיות. למה אתה משווק המשכיות? מי נתן לך רשות לשווק המשכיות? תקשיב, אדוני. אתה לא יכול, על זה שאחד מהסטודנטים מאוניברסיטת תל-אביב התקבל לאוניברסיטה כך וכך, אוניברסיטת תל-אביב עכשיו לא תפרסם שכל הבוגרים שלהם מתקבלים לאוניברסיטה, בגלל שאחד מהם התקבל. 

<אורי בנאי:>
לא פרסמנו שכל הבוגרים יתקבלו. 

<היו"ר אלכס מילר:>
כתוב לימודים. אדוני, אם אתה דורש, אם אתה בא ואתה אומר שכל מי שסיים את המסלול שאתה יצרת אותו, לפי התנאים שאתה יצרת, יכול להתקבל לשם, להמשך לימודיות, כתוב, אפשרות להמשך. 

<אורי בנאי:>
אפשרות להמשך. 

<היו"ר אלכס מילר:>
תקשיב. אתה בסך-הכל, מה שהיית צריך להגיד – רבותיי, אצלי לומדים הנדסאים. אני שמעתי שעם תעודת ההנדסאים שלנו, אפשר להתקבל למוסדות. מי שרוצה – תבדקו. 

<אורי בנאי:>
לא התקבלו עם תעודה. התקבלו עם לימודים.

<היו"ר אלכס מילר:>
אבל יש פה אנשים שעשו את ההנדסאים. 

<אורי בנאי:>
אבל לא עם תעודת הנדסאים הם הלכו. לא עם תעודת הנדסאים. עם תעודה, עם לימודי תעודה נפרדים שהם קיבלו תעודה, לימודי תעודה. אתה הם הלכו. 

<היו"ר אלכס מילר:>
הוא לא יכול לסדר את זה. המועצה להשכלה גבוהה. 

<עו"ד נדב שמיר:>
אני, האמת שאני, מה ששמעתי, אני מאוד מוטרד, בגלל שכשבאתי פה לדיון, אני חשבתי שמדובר באמת על לימודים שהם בכלל לא תחת אחריותנו, לא תחת סמכותנו, מדובר על מכללה שהיא לא אקדמית ולימודי הנדסאות, שמוסד בחוץ לארץ מכיר בהם. לזה אין בעיה, שמוסד בחוץ לארץ מכיר בלימודי תעודה, לימודי הנדסאות, שהתעודה עומדת בפני עצמה, ואם זה נכון, ומוסד באמת בחוץ לארץ מתחייב להכיר בלימודי הנדסאות פה, אז גם המוסד הישראלי יכול לפרסם את זה, שהם מוסד בחוץ לארץ, התחייב להכיר. אבל ממה שאני שומע עכשיו, לא מדובר פה על לימודי הנדסאות, מדובר פה על איזה שהם לימודי תעודה, ייעודיים להכרה הזאת וזה בעייתי גם מבחינת חוק המל"ג. מעבר להטעיה שיש פה, אסור לקיים לימודים לקראת נקודות זכות או שנחשבים נקודות זכות, או להבטיח לימודים עם נקודות זכות, כאשר, מטעם מוסד מחוץ לארץ, למעשה. זה מה שקורה פה, לפי מה שאני מבין. למעשה, יש פה איזה שהיא שלוחה בדלת האחורית. שלוחת חו"ל צריכה אישור מהמל"ג. 
<אורי בנאי:>
סליחה, אנשים שלומדים היום, הם, אף אחד מהם לא לומד באוניברסיטה שהיה אתה איזה שהוא הסכם הבנות. 

<עו"ד נדב שמיר:>
אז מה זה לימודי התעודה האלו?

<אורי בנאי:>
עובדה שזה, אוניברסיטת קלוז', Out of the blue, באו אליה סטודנטים עם תיעוד, והם קיבלו אותם?
<עו"ד נדב שמיר:>
לא. לפי מה שאני הבנתי, לימודי התעודה האלה, תוכננו במיוחד שהאוניברסיטה בחו"ל תכיר בהם. 

<אורי בנאי:>
לא, לקלוז' לא היה. 

<היו"ר אלכס מילר:>
היה להם מסלול להנדסאים. הם הלכו לרומניה, רומניה אמרה להם – מה שלומדים בהנדסאים זה לא מספיק, אז הוא אמר – מה אתם צריכים? אז אמרו להם – אנחנו צריכים כך וכך וכך מקצועות נוספים. הם בנו מקצועות נוספים, גבו על זה תשלום נוסף, ועל הבסיס הקבוצה של המקצוע שלמדו אותם הסטודנטים, רומניה כביכול אמרה – אין בעיה, כאשר הם למדו את כל הדברים האלו, אנחנו יכולים לקבל אותם, וזה חוסך שנתיים של לימודים בחו"ל. תבין, אם לא היה איזה שהוא הבנות עם רומניה, אף אחד, אף אחד לא היה מוסיף את המקצועות הנוספים, על המסלול ההנדסאי הזה, בתוספת תשלום, כי זה היה, לא היה מה לעשות עם זה. 

בגלל שהיו ב- 2006 איזה שהוא הבנות, ואותו המוסד, אני בטוח שכנראה שאחד מישהו שם בתוך תל-חי, התחיל לבדוק מה אפשר לעשות, פנה כך וכך וכך, אמרו לו – תשמע, זה הרמה שאנחנו צריכים. תעשו להם השלמה על חשבונם, הם ישלמו. 

הבעיה, הכי גדולה, שהנדסאים ללא אישור שלנו, פנימי, לא יכולים להתעסק בנושאים שבכלל קשורים לאקדמיה. אל תתעסקו בזה. אני מבקש מתמ"ת להעביר לכל המוסדות, שכל מי שרוצה בכלל לגעת בנושאים האקדמיים, שיבקשו אישור מגוף שמתעסק באקדמיה. 
<דבורה פינקלשטיין:>
בוודאי, בוודאי. 

<היו"ר אלכס מילר:>
תשמעו, יש פה דבר שהוא דבר מאוד בעייתי, שהוא יכול לפתוח כאן, אם עכשיו כל ראש מכללת הנדסאים, יתחיל עכשיו להסתובב בעולם ולסגור עם כל מיני מוסדות שהתעודה שלו, בהשלמה של מסלול פרטי, יכול להיות.

<עו"ד נדב שמיר:>
זה עבירה על חוק המל"ג. בפירוש. 
<דבורה פינקלשטיין:>
סליחה, אני מוכרחה להבהיר נקודה כאן, לאור מה שאתה אמרת כרגע. זה ברור למה"ט, שלנו אין שום קשר, שום קשר, עם זה, ואנחנו בישיבות, יחד עם המכללות, הם כולם יודעים. יש לנו מכללה לדוגמה, מכללת ספיר. 

<היו"ר אלכס מילר:>
קודם כל, יש לכם קשר. את יודעת למה? 

<דבורה פינקלשטיין:>
בבקשה.

<היו"ר אלכס מילר:>
המוסדות שלכם, שנמצאים תחת פיקוח שלכם, מפרסמים את המסלולים שלהם. אני אתן לך עכשיו את הפרסום של המסלול.
<דבורה פינקלשטיין:>
אני ראיתי. 

<היו"ר אלכס מילר:>
ראית את זה? אם זה מגיע עכשיו לשולחנך, האם זה לא מדליק לך נורית אדומה? 

<דבורה פינקלשטיין:>
סליחה, אני אענה לך על זה. ברגע שאני ראיתי את זה, איך אני הגעתי לנושא, למה שקורה כאן? צלצל אלי איזה שהוא אבא.

<היו"ר אלכס מילר:>
מתי זה היה? 

<דבורה פינקלשטיין:>
אני לא זוכרת, אני רשמתי לי. לפני מספר חודשים, לא רבים. לא רבים. 

<היו"ר אלכס מילר:>
אתם הוריתם להוריד לגמרי את כל הקשר לנושאים של לימודי המשך? 

<דבורה פינקלשטיין:>
בוודאי. אני כל הזמן בקשר, גם עם אורי וגם עם מנהלת השיווק ואני עברתי על כל האתר שלהם. אני רוצה להוסיף כאן. לנו יש אתר, במקרה גם אני אחראית עליו מ-א' עד ת', והוא מאוד מאוד מעודכן, יום-יומית, אפשר לבדוק אותי, כל יום. ואני בפירוש, אני גם בדקתי את עצמי, פשוט ליתר ביטחון, כי אתה יודע, פתאום מישהו פונה אלי בדבר כזה, שפעם ראשונה שפנו אלי. מייד נכנסתי לאתר שלהם, מייד הודעתי להם שאנחנו מבקשים למחוק את הכל.
<היו"ר אלכס מילר:>
התאחדות הסטודנטים, בבקשה. 

<סתו ארז:>
אז אנחנו רוצים רק להבהיר עוד כמה נקודות שבאמת עדיין לא הועלו, כי היתה כאן הצגה לא מדויקת וזה בלשון המעטה. דבר ראשון, נתון שהוא עדיין לא צוין, זה שמכללת תל-חי, לא בדקה אפילו מול משרד החקלאות בנוגע להמשכיות הלימודים. כלומר, גם אם לא היתה הבעיה עם רומניה, וגם אם הסטודנטים היו מתקבלים שם לשנה שלישית וממשיכים ללמוד ומסיימים שם חמש שנים וחוזרים לארץ, משרד החקלאות אומר חד משמעית – הם לא יכולים להיות וטרינרים בארץ. משרד החקלאות אומר, הם למדו לימודי הנדסאים. יש לנו מכתב ממשרד החקלאות שאומר שהוא לא מכיר בשנתיים הראשונות. 
<אורי בנאי:>
סעיף 3 במכתב הזה הוא סעיף מוזמן. 

<סתו ארז:>
והמועצה להשכלה גבוהה לא מכירה בשנתיים הראשונות של תל-חי, של המכללה הטכנולוגית תל-חי, ואם המועצה להשכלה גבוהה לא מכירה בשנתיים הראשונות של המכללה הטכנולוגית תל-חי, הסטודנטים האלה, גם אם היו לומדים בחו"ל, היו חוזרים לארץ, לא היו יכולים להיות וטרינרים. הם היו יכולים לבזבז שש שנים, לא שנתיים. ודבר שני, אני רק רוצה לחדד ולהגיד, הסטודנטים שנסעו עכשיו לרומניה, הם לא שנה ג', הם לא מחזור שלישי של שום דבר. הם מחזור ראשון. אי-אפשר לבוא ולהגיד שהם המשכיות ואי-אפשר להסתמך על התשעה סטודנטים שהלכו ללמוד בחו"ל, בגלל שזה לא אותו מסלול. זה מסלול שונה לחלוטין של המכללה הטכנולוגית תל-חי והקודמים לא היו של המכללה הטכנולוגית תל-חי. ועכשיו, אחרי שאנחנו יודעים את כל הבלגאן הזה, אנחנו לא יודעים מה הולך לקרות לסטודנטים שנמצאים עכשיו בחו"ל.

ולגבי הטענה של משרד התמ"ת שהוא לא ידע ושהוא לא הכיר את הסיפור של רומניה, גם זה לא נכון. הסטודנטים שהיו ברומניה, זאת אומרת, הם מחזור ג', כשהם היו בשנה א', נכנס נציג של מה"ט, בן-אדם בשם גדעון, ושאל אותם – כמה מכם מתכוונים להמשיך לרומניה? בווטרינריה, לרומניה. זאת אומרת, אי-אפשר כאן לטעון לחוסר ידיעה. הוא נכנס מספר פעמים לכיתה, כבר משנה א', הם יודעים על זה כבר שלוש שנים. 

דבר נוסף, הסטודנטים לא אמורים לדעת מה ההבדל בין לימודי תעודה. הם לא אמורים לדעת מה ההבדל בין תואר אקדמי לבין תואר של הנדסאי. הם לא אמורים לדעת את הדברים האלה. כשהם באים ומסבירים להם שהם יכולים ללכת להמשיך ללימודים בווטרינריה ברומניה, זה מה שהם יודעים וזה מה שהם עושים. זאת אומרת, אי-אפשר לבוא ולהגיד להם – לא, רגע, תפרידו בין תעודה לזה. צריכים, אנחנו צריכים להסכים פה על דבר אחד, הסטודנטים לא אשמים במה שקרה להם וצריכים למצוא פה איזה שהוא פיתרון לסטודנטים האלה, גם מהפן הכלכלי, שהסטודנטים האלה, שנתיים מהחיים שלהם למדו ושכרו דירות והוציאו כסף על תחבורה ועל הלימודים שלהם ונסעו לרומניה, ויש את כל העלויות של המעבר, גם אם החזירו להם את הכסף על הלימודים שלהם ברומניה, לעלויות מעבר לרומניה זה עלויות שאין איך לתאר אותם בכלל, ומישהו פה צריך לתת על זה את הדעת. ומעבר לזה, יש כאן שנתיים מהחיים של הסטודנטים האלה, שהם למדו והשקיעו וצריכים לפתור כאן את הבעיה איכשהו. לא יכול להיות שיתעלמו מזה לחלוטין. 
מעבר לזה, שנייה, רק עוד דבר אחד. מכללת תל-חי טוענת שהכל בסדר, אז לא כל-כך ברור לנו למה אם הכל בסדר והם התנהלו כמו שצריך, פתאום כל האתר אינטרנט שלהם שונה, יש לנו צילומי מסך ללפני, צילומי מסך לאחרי. זאת אומרת, פתאום הכל השתנה, פתאום המידע לא נכתב בצורה בהירה. יש כאן משהו בהתנהגות שהוא קלוקל, יש כאן משהו שבאמת, מישהו צריך לתת על זה את הדעת ואנחנו היינו מאוד מאוד שמחים לא לקבל התפתלויות בדוגמת לא, וזה בכלל לימודי תעודה. יש כאן אחריות, יש כאן אחריות של מכללה, שהטעתה בצורה מכוונת את הסטודנטים והיא צריכה גם כרגע לתת להם את הפיתרון הזה, כלכלית ואקדמית. 
<אורי כחלון:>
עוד משפט, אם יורשה לי. אני הייתי מבקש מאורי שיסתכל לסטודנטים בעיניים ושיגיד להם בפנים, שהם לא באו ללמוד וטרינריה. שהם באו ללמוד הנדסאי חקלאות, או משהו כזה. אני רוצה לשמוע. 
<היו"ר אלכס מילר:>
אנחנו לא מתעסקים פה בזה. 

<אורי בנאי:>
אורי בחייך. הוא אמור להבין. 
<סתו ארז:>
סטודנט בשנה א', הוא לא מבין מה ההבדל. 

<היו"ר אלכס מילר:>
משרד החקלאות, אתם בדקתם את העניין הזה? 
<עו"ד אודליה אסולין דגני:>
כן, הפנייה אלינו נעשתה במייל על-ידי אחד הסטודנטים, ששאל אותנו, רצה לברר האם מסלול הלימודים שאותו הוא לומד, יזכה אותו אחר-כך ביכולת לגשת להגיש בקשה לרישיון לעיסוק ברפואה וטרינרית. חשוב להדגיש שמנהל השירותים הווטרינריים במשרד החקלאות, נותן רישיון למי שפונה לבקש רישיון בעיסוק ברפואה וטרינרית, לפי מספר תנאים. אחד התנאים זה באמת סטודנט שלמד או בארץ, במוסד שמוכר על-ידי המועצה להשכלה גבוהה, או בחו"ל, ושהתעודה שלו גם היא מוכרת. במקרה הזה, לגבי אוניברסיטת קלוז', זה מוסד שהוא מוכר. 
<היו"ר אלכס מילר:>
כן, רק אם לומדים שם מההתחלה. 

<עו"ד אודליה אסולין דגני:>
נכון. ובאותו מייל, זה לא נאמר.

<היו"ר אלכס מילר:>
המסלול שגם מבחינתכם לא יתקבל. השנתיים במכללה שלך, אי-אפשר לספור אותם. 
<עו"ד אודליה אסולין דגני:>
נכון. 
<היו"ר אלכס מילר:>
ומה שהם עושים השלמה בקלוז', זה לא מספיק, מבחינת כמות השנים שמשרד החקלאות מבקש. 

<עו"ד אודליה אסולין דגני:>
לפחות חמש שנים. 

<היו"ר אלכס מילר:>
כי מישהו שעשה אצלך הסכם, קודם היה הולך למשרד החקלאות ובודק אם הוא יכול לעשות את הרישיון. יש אחד שקיבל רישיון כאן, לפי מסלול כזה, שלמד אצלך שנתיים וארבע שנים בקלוז'?

<אורי בנאי:>
לא. לא.
<היו"ר אלכס מילר:>
טוב, רבותיי. מה שאני מסכם זה דבר כזה, קודם כל, אני מבקש מהתמ"ת להוציא חוזר מנכ"ל או כל דבר שם, אני מדבר עם שמחון, בכל העניין של משאים ומתנים. אני, אם אתם רוצים בחוק, אני אחוקק לכם חוק, תוך שבועיים, האוסר ניהול משא ומתן עם המוסדות מחו"ל. זה דבר ראשון. כל נגיעה במערכת ההשכלה הגבוהה, על-ידי מוסדות בפיקוח של תמ"ת, צריכים להיות דרך המועצה להשכלה גבוהה. זה דבר שני. 

<דבורה פינקלשטיין:>
סליחרה רק, אני לא הספקתי לכתוב את זה. 

<היו"ר אלכס מילר:>
אני מבקש מכם, ששום מוסד של הנדסאים לא ינהל משא ומתן עם המוסדות האקדמיים בחו"ל. OK?

<דבורה פינקלשטיין:>
כן.

<היו"ר אלכס מילר:>
אם אתם רוצים לעשות את זה, רבותיי, אתם תתעסקו בהנדסאים, תעשו לי טובה, בסדר? אם מנגנון אקדמי יחליט באיזו דרך הוא יכיר בלימודי הנדסאים, אז קודם כל אנחנו נקים את זה בישראל בצורה מסודרת, ואחר-כך עם המסלול שנוצר בישראל אנחנו נפנה גם למדינות אחרות. כי בישראל מכירים בסך-הכל בסמסטר אחד, אם אני לא טועה. נכון? 

<דבורה פינקלשטיין:>
לא, מכירים במספר נקודות.

<היו"ר אלכס מילר:>
בסדר, אז רק על הבסיס הזה אפשר לנהל משא ומתן. רק מה שמוכר בארץ. רק מה שמוכר בארץ. 

<סתו ארז:>
יש חריגים כמו סיעוד, שמכירים ביותר מ- 30 נקודות זכות, אפשר גם כאן לחרוג.

<היו"ר אלכס מילר:>
על מה שמכירים בארץ – אין לי שום בעיה שתנהלו משא ומתן עם גופים אחרים, מחוץ לישראל. כמובן, בכפוף למנגנונים שקיימים בארץ. שאם יש בעיה, הפיתרון צריך להיות גם חילופי, גם בתוך העניין הזה. 

<ציפי ויינברג:>
אני מנהלת גף הערכת תארים אקדמיים מחו"ל במשרד החינוך. חשוב מאוד לפנות גם אלינו ולבדוק את העניין הזה גם אתנו. 

<היו"ר אלכס מילר:>
זה ברור. 

<ציפי ויינברג:>
לא ברור. אנחנו גם לא הכרנו את המסלול הזה, גם אלינו אף אחד לא פנה. 

<היו"ר אלכס מילר:>
רבותיי, אני כבר אומר לכם, רבותי הסטודנטים, אני בשמי מתנצל, על העניין שנוצר כאן, של בכלל, חוסר היכולת לחשוב צעד אחד קדימה, של המוסד המוכר במדינת ישראל, שגם, דרך אגב, משולב עם האקדמיה. שאם הייתם מרימים טלפון למי שאחראי אצלכם באקדמיה והייתם מציעים לו דבר כזה מחו"ל, היו טורקים לכם את השפופרת בפרצוף. שאם היה איזה שהוא מוסד הנדסאים, שהיה מגיע אליכם ומבקש מכם במסלול שלכם להכיר בשנתיים הנדסאים, במוסד אקדמי בתל-חי, למתן השלמת תואר ראשון. אז כל המוסדות האחרים היו הופכים כאן את השולחן. אז זה דבר ראשון. 

דבר שני, רבותיי, אני מעביר את כל הסוגיה הזאת למבקר המדינה, שיבחן את זה בצורה מסודרת, מחר אני רואה אותו, אנחנו ניפגש, אנחנו נשב על העניין הזה ואני מציע לתל-חי לעשות חשבון נפש עם כל מה שאתם עשיתם. אני לא מתעסק בהיבטים משפטיים, כל סטודנט וסטודנט בעניינו, בהיבט העוול שנעשה כאן. אבל אכן אני מבין אתכם ואני באמת, הדבר היחיד שאני לא שמעתי ממך, אדוני, זה ההתנצלות. 

<אורי בנאי:>
אני התנצלתי מאוד ואמרתי. 

<היו"ר אלכס מילר:>
מתחילת הדרך, כל מה שיצרתם, עם תעודה, לא תעודה, השלמות אקדמיות. 

<אורי בנאי:>
אתה כל הזמן חוזר על דבר שאנחנו לא השתמשנו בלימודי הנדסאות לשום דבר.

<היו"ר אלכס מילר:>
זה לא משנה מה השתמשת. האפשרות למצב כזה, שמה שיצרת, לא תוקף בארץ. האנשים שמסיימים את כל מה שרצית, גם אם הוא התקבל ותפש לך מה שאתה פרסמת, זה לא תופש בארץ כי לא היו מכירים בזה. מה שאתה עשית ואת המשכיות הלימודים במקומות אחרים, את השנתיים שלך, לא מכירים. 

<אורי בנאי:>
זה לא שנתיים שלי. 

<היו"ר אלכס מילר:>
גם לימודי התעודה לא מכירים.

<אורי בנאי:>
זה הכל. רק תדייק.

<היו"ר אלכס מילר:>
גם לימודי התעודה לא מכירים. הסטודנט שבא עם המסלול שהיה אצלך, לא יכול להיות וטרינר בארץ. לא יכול להיות וטרינר בארץ, חד-משמעי. אז אתה תתמודד, אני לא יודע, בבית-משפט, עם העניין הזה, והמכללה שלך תתמודד עם העניין הזה מול מבקר המדינה. רבותיי, אני מבקש גם מהמועצה להשכלה גבוהה, גם מתמ"ת, רבותיי, דברים כאלו, זה לא יכול להיות שאנחנו מגיעים לזה אחרי שהמצב פה הגיע למשבר. אתם חייבים ליצור מנגנוני הרתעה מול כל העניינים שמסוגלים כאן לגנוב סוסים במוסדות כאלו ואחרים. זה לא עובד בצורה כזאת. אתם רוצים חקיקה? אני אפתח לכם חקיקה. אני קודם כל ביקשתי מהמל"ג, ויש לי עוד בקשה ממוסד אחר, אני אבדוק את זה. אני ביקשתי מהמועצה להשכלה גבוהה, להוציא הוראה חד-משמעית למוסדות אקדמיים, לא לתת אפשרות לפרסום של מסלול כזה או אחר, ללא אישור של מועצה להשכלה גבוהה. אני כבר קיבלתי שם, יש לי מכתבים, על איזה שהוא מסלול, שכבר טוענים שכנראה שהוא לא יימשך. אני לא רוצה לשמוע ברדיו – פתחנו מסלול חדש וזה, בכפוף לאישור המועצה להשכלה גבוהה. לא רוצה לשמוע את זה, משום מוסד אקדמי בארץ. 

<נדב שמיר:>
לא, ההסמכה היא בכפוף לזה.

<היו"ר אלכס מילר:>
כן. לא רוצה לשמוע את זה. אני לא רוצה שום סטודנט היום באקדמיה, שנכנס לשנה א', שיקבל אולי את התואר שלו, אם אתם תתנו אישור או לא תתנו. לא רוצה לשמוע את זה יותר. לא רוצה לשמוע את זה יותר. אני אומר לכם, אני אחוקק לכם חוק. כל שנה אנחנו מתעסקים במשהו אחר. כל שנה אם זה מכללה למינהל, קולנוע, אם זה לימודי, מה היה לנו שם, בתל-אביב, שנקר. מספיק. תתנו הוראה חד-משמעית – רוצים לפתוח מסלול? תעברו קודם כל את כל מה שיש, תתנו את הגיבוי, תבדקו, אבל מה? כל יום אני שומע פרסומים ברדיו, נראה לי על תל-חי עכשיו יש עוד משהו. במכללה אקדמית, יש שם פרסום ברדיו, שמעתי, על איזה שהוא מסלול. 

<נדב שמיר:>
זה בדיוק מה שאתה מדבר, אגב, בדיוק.

<היו"ר אלכס מילר:>
כן, בכפוף לאישור. לא רוצה לשמוע את זה יותר. זה פשוט דבר, שאני אומר לכם, הסטודנטים נכנסים, אומרים להם – הכל יהיה בסדר, אל תדאגו, נקבל אישור. חס וחלילה פתאום קורה משהו, ואז אין אישור, יש איזה שהוא עיכוב או שאין מספיק סטודנטים וסוגרים את המסלול. עוד פעם שנתיים הלכו. ואת העניין הזה אנחנו נעביר למבקר המדינה ושר התמ"ת, שגם יבדוק את כל הסוגיה הזאת. 

<אורי כחלון:>
אפשר שאלה קטנה?

<היו"ר אלכס מילר:>
כן.

<אורי כחלון:>
יושבים פה נציגים מהתמ"ת, מהמל"ג. האם ישנה אפשרות במצב שכבר נוצר, האם אפשר לעזור לחבר'ה האלה? לא יודע, עם מבחנים, או משהו, על-מנת לקבל הכרה בשנתיים האלה, כאקדמיות?

<היו"ר אלכס מילר:>
לא, מה, זה לא קשור. לא, מה פתאום?

<אורי כחלון:>
בשביל זה אני שואל את המל"ג, אם הם יכולים לעזור. 

<היו"ר אלכס מילר:>
מל"ג, תראו, רבותיי, אם המועצה להשכלה גבוהה יכולה לשבת, אני מאמין שזה רק עם רחובות. נכון? 

<נדב שמיר:>
יש לנו את הכללים שלנו, מבחינת המוסדות, זה הכרה בלימודים לא אקדמיים. 

<היו"ר אלכס מילר:>
אין בעיה, אני מציע, בואו נעשה דבר כזה. מי הרקטור עכשיו ברחובות, בעברית שם, או שזה רקטור שיושב בעברית פה? 

<נדב שמיר:>
פרופ' סטרומזה.

 <היו"ר אלכס מילר:>
אז תשמעו. אני מציע שתבדקו את העניין הזה, של הסטודנטים. קודם כל אני מבקש לסגור את כל המסלולים האלו. מבחינת המשכיות והכל. אתם רוצים הנדסאים? שיהיו לכם הנדסאים. כל ההשלמות האקדמיות, אנא מכם, אל תתעסקו באקדמיה. גם בתל-חי וגם במקומות אחרים. לא התעודה ולא השלמה ולא, בלי סיפורים. ובעניין של רחובות, אם אפשר לבחון את האפשרות. אני לא מאמין שזה יקרה, אבל אם יש אפשרות שם, אני לא יודע מה כמות הסטודנטים שלומדים. 

<מישל בלאיש:>
55 בווטרינריה. 

<נדב שמיר:>
רק בשנה אחת. בשנה א' רק. יש את שנה ב'. 

<מישל בלאיש:>
שנה א' ו- ב', 55, ו- ג' ו- ד', 50.

<היו"ר אלכס מילר:>
ויש להם אפשרות להתרחב? הם באים עם תואר ראשון? 

<מישל בלאיש:>
הם באים עם תואר ראשון. 

<היו"ר אלכס מילר:>
אין לנו וטרינרים לתואר ראשון, בארץ?

<מישל בלאיש:>
לא. הם באים תואר ראשון במדעי החקלאות, ביולוגיה. 

<קריאה:>
את היסודות יש כבר לכל הסטודנטים, כל היסודות של כל הביולוגיה, מתמטיקה, כל מה שצריך בהתחלה ואז מלמדים אותם נטו וטרינריה. 

<קריאה:>
ואחרי זה, עוד ארבע שנים, אחרי תואר ראשון, עוד ארבע שנים. 

<היו"ר אלכס מילר:>
טוב, רבותיי. אני, שוב, אני לא יכול להמליץ לכם שום דבר בעניין המשפטי, אנחנו פה בכנסת, לא בבית-המשפט. מה שאני רק יכול להגיד לכם, שנפלתם קרבן כאן בדבר שהוא חסר תקדים, ואני מקווה מאוד שכל הגופים האחראים והמפקחים למדו לקח מכל העניין הזה ושהפיקוח יהיה הדוק יותר ואני גם מציע שתעשו גם בתמ"ת, תעשו בדיקה בכלל המוסדות, האם יש עוד סוגיות שדומות בעניין הזה, כי בדרך-כלל, אם מישהו עושה משהו אחד, אז יש כאלו שגם יודעים לחקות אחר-כך, אם זה תופש. 

<סתו ארז:>
אפשר לבדוק מה כן ניתן לעשות ברמה האקדמית, כדי שלא ילכו להם השנתיים בכלל? זאת אומרת, שמבחינת המל"ג, לראות במה אפשר להכיר, במה לא? זאת אומרת, לבחון? 

<היו"ר אלכס מילר:>
שוב, זה לא, אני לא יכול לחייב עכשיו את המועצה להשכלה גבוהה.

<סתו ארז:>
להמליץ. אתה יכול להמליך.

<היו"ר אלכס מילר:>
אבל מה יעשו? תקשיבי, גברתי. אם היה לנו, תביני, אם היה לנו בארץ מוסד שמלמד וטרינריה לתואר ראשון, אז הייתי יכול לבוא ולהגיד – רבותיי, תיקחו.

<סתו ארז:>
למדעי החיים. מדעי החיים. 

<אורי בנאי:>
הם יכולים, בשביל התואר הראשון, כדי שמי שנשאר בארץ, ילמד את התואר השני וימשיך לעוד ארבע שנים. 

<היו"ר אלכס מילר:>
רבותיי, ור"ה לא כאן. רבותיי, שוב, מל"ג לא אחראי על הדבר הזה, הוא לא יכול לקבוע לאוניברסיטאות או למכללות תנאי קבלה. אם מל"ג יכול להוציא בקשה לבחינה של נקודות זכות של הסטודנטים שלמדו בהנדסאים להתקבל למדעי הטבע, במוסדות כאלו ואחרים, זה יכול להיות צעד מחושב מבחינתכם, שיכול לסייע לסטודנטים. אני לא יודע בכמה נקודות הם יכולים להכיר. אבל זה כל מוסד ומוסד שמלמד את הסוגיות האלה, יכול להיות שהם דווקא יברכו על כך שהתאסף להם קבוצה של סטודנטים כאלו ואחרים. למסלולים שלהם. ויכול להיות שזה גם יחסוך להם את תנאי הקבלה לתוך המוסדות האקדמיים. 

אני גם מבקש להפסיק את כל החיפושים והמשאים והמתנים עם המדינות האחרות, לא עם ורשה ולא עם ורנה ולא עם שום דבר. אתם לא צריכים להתעסק בזה. אתם תלמדו הנדסאים נטו. רוצים להיות אקדמיה? יש לכם אקדמיה, תפתחו מדעי הטבע, או מדעי החקלאות, וקחו את ההנדסאים ותנו להם השלמה לתואר ראשון באקדמיה שלכם. יש לכם מדעי חקלאות? 

<אורי בנאי:>
יש תואר שני גם במחקרים, בביוטכנולוגיה.

<היו"ר אלכס מילר:>
ותואר ראשון, יש?

<אורי בנאי:>
תואר ראשון ותואר שני בביוטכנולוגיה.

<היו"ר אלכס מילר:>
אז למה אתם לא מקבלים את התלמידים האלו עכשיו לשם? 

<אורי בנאי:>
זה לא אנחנו, שוב, זה המכללה האקדמית. אנחנו פועלים גם בכיוון הזה.

<היו"ר אלכס מילר:>
ולעצמכם אתם לא מוכנים לקבל. 

<סתו ארז:>
יד ימין לא יודעת מה יד שמאל עושה. 

<היו"ר אלכס מילר:>
לא, לא, נו באמת. רגע, תל-חי אקדמיה, כאן? לא. 

טוב, רבותיי, אני מבחינתי, סיימתי. את המסקנות ואת כל החומר אנחנו נעביר למי שצריך. 

<אורי כחלון:>
השאלה, אלכס, אם אי-אפשר לחייב את תל-חי אקדמיה.

<היו"ר אלכס מילר:>
אנחנו לא יכולים כאן. 

<אורי כחלון:>
תל-חי אקדמיה, מבחינה אנושית. 

<היו"ר אלכס מילר:>
אני לא יכול. אדוני, הכנסת לא יכולה להתעסק ברמה האקדמית. אני לא יכול להגיד לתל-חי להתחשב בנקודות זכות ובכמה נקודות זכות של הנדסאי שלמד, זה לא תפקידנו, אסור לנו להתעסק בזה. יש פה מועצה להשכלה גבוהה, אם הם ייראו לנכון וזה בקשה אישית, למשה ויגדור. אם תראו לנכון, לפנות למערך האקדמי, ולנות לסייע לסטודנטים. יש לכם פה את כל האנשים, קחו מהם את כל הפרטים שלהם. מי שאפשר לתת לו עזרה, לסייע, להציל אותו, אנחנו רק נברך על כך. אבל כל הגורמים הרלוונטיים יעשו את הבדיקה ויסיקו את המסקנות. תודה. 

<הישיבה ננעלה בשעה 13:15.>
